D Bewohner vo der Landschaft hai zwar gwüssi Rächt gha und hai hüfig Ämter in de Dörfer, wie das vom Undervogt, vo de Gschworene, vom Grichtsmaa, vom Bannwart und anderi sälber chönne ernenne, aber d Liibeigeschaft und d Abgobe hai ene die stedtischi Obrikeit verhasst gmacht. So isch es immer wider zu Ufständ cho. Währed em Dütsche Buurechrieg hai si 1525 vo der Stadt erreicht, ass d Liibeigeschaft ufghobe worden isch und d Ämter in dr Landschaft Freiheitsbrief übercho hai. Aber scho siibe Johr druf het d Stadt alles wider rückgängig gmacht. Au im Basler Rappechrieg het d Bestüürig dr Astoss zum Ufstand im Johr 1591 gee. Noch ere Usenandersetzig vo drei Johr hai d Landschäftler müesse igseh, ass si ums Zahle vo der erhöhte Wiistüür nit umechömme und der Komflikt isch schliesslig ohni e Schlacht beändet worde. Im Schwiizer Buurechrieg 1653 hai sich d Baselbieter mit de Luzärner, Bärner und Solodurner Buure verbündet, si gschlage und ihri Afüehrer hert bestroft worde. Liestel het s Rächt verlore, siini beide Schultheisse und der Root sälber z bestimme, der Root isch zum ene eifache Gricht abegsezt worde und het sogar d Bluetgrichtsbarkeit verlore. Aber sit 1674 isch wenigstens ei Schultheiss wider e Liestler gsi.